L-UE qed ittejjeb il-protezzjoni tad-drittijiet tal-konsumaturi. L-ambaxxaturi tal-istati membri li ltaqgħu fil-Kumitat tar-Rappreżentanti Permanenti tal-Kunsill illum qablu dwar il-pożizzjoni tal-Kunsill dwar abbozz ta' direttiva li temenda erba' direttivi eżistenti tal-UE li jipproteġu l-interessi tal-konsumaturi. L-abbozz ta' direttiva jkopri firxa wiesgħa ta' suġġetti. Jemenda d-direttiva dwar prattiki kummerċjali żleali 2005/29/KE, id-direttiva dwar id-drittijiet tal-konsumaturi 2011/83/UE, id-direttiva dwar il-klawżoli inġusti f'kuntratti 93/13/KEE u d-direttiva dwar l-indikazzjoni tal-prezzijiet 98/6/KE. Ġie propost flimkien ma' proposta dwar azzjonijiet rappreżentattivi għall-protezzjoni tal-interessi kollettivi tal-konsumaturi bħala parti mill-'Patt Ġdid għall-Konsumaturi' mniedi mill-Kummissjoni fl-2017. Id-direttiva l-ġdida tipprevedi: armonizzazzjoni mtejba tar-regoli dwar il-pieni għal dawn id-direttivi, sakemm il-kriterji li għandhom jiġu kkunsidrati għall-impożizzjoni ta' tali pieni jkunu indikattivi u mhux eżawrjenti, xi restrizzjonijiet u għażliet japplikaw għal xi wħud minn dawn it-testi u mingħajr preġudizzju għar-regolament nru 2017/2394 dwar il-protezzjoni tal-konsumaturi u l-kooperazzjoni. Taħt id-direttiva, l-awtoritajiet nazzjonali b'mod partikolari ser ikollhom is-setgħa li jimponu multa ta' mill-inqas sa 4 % tal-fatturat tal-kummerċjant għal ksur transfruntier mifrux meta jinfurzaw id-direttiva dwar il-prattiki kummerċjali żleali, id-direttiva dwar id-drittijiet tal-konsumaturi u d-direttiva dwar il-klawżoli inġusti f'kuntratti; dritt għal rimedji individwali għall-konsumaturi meta jintlaqtu ħażin minn prattiki kummerċjali żleali, bħal kummerċjalizzazzjoni aggressiva, u sakemm dawn ir-rimedji jkunu proporzjonati, effettivi u ma jaffettwawx l-applikazzjoni ta' rimedji oħra disponibbli għall-konsumaturi taħt il-liġi tal-UE jew dik nazzjonali; aktar trasparenza għall-konsumaturi fi swieq online. Id-direttiva tirrikjedi li swieq online jinformaw b'mod ċar lill-konsumaturi dwar: (a) il-parametri ewlenin li jiddeterminaw il-klassifikazzjoni tal-offerti differenti, (b) jekk il-kuntratt ikunx konkluż ma' kummerċjant jew individwu, (c) jekk il-leġislazzjoni dwar il-protezzjoni tal-konsumatur tapplikax u (d) liema kummerċjant (fornitur terz jew ta' suq online) ikun responsabbli li jiżgura d-drittijiet tal-konsumaturi relatati mal-kuntratt (bħad-dritt ta' rtirar jew garanzija legali). Barra minn hekk, id-direttiva tobbliga lil applikazzjonijiet diġitali bħal swieq online, għodod ta' tqabbil, servizzi tal-applikazzjonijiet u magni tat-tiftix online jindikaw lill-utenti tagħhom liema riżultati tat-tiftix fihom 'tqegħid bi ħlas', jiġifieri fejn partijiet terzi jħallsu għal klassifikazzjoni ogħla, jew 'inklużjoni bi ħlas', jiġifieri fejn partijiet terzi jħallsu biex jiddaħħlu fil-lista ta' riżultati tat-tiftix; il-protezzjoni tal-konsumaturi rigward is-servizzi diġitali 'b'xejn', jiġifieri servizzi diġitali li għalihom il-konsumaturi ma jħallsux flus iżda jipprovdu data personali, bħal: faċilità ta' ħżin fil-cloud, mezzi soċjali u kontijiet tal-posta elettronika; it-tneħħija ta' piżijiet sproporzjonati imposti fuq in-negozji mil-leġislazzjoni eżistenti, bħal mezzi ta' komunikazzjoni antikwati; kjarifiki dwar il-libertà tal-istati membri biex jadottaw regoli għall-protezzjoni tal-interessi leġittimi tal-konsumaturi rigward xi prattiki ta' kummerċjalizzazzjoni jew bejgħ partikolarment aggressivi jew qarrieqa fil-kuntest ta' bejgħ barra mill-post tan-negozju; kjarifiki rigward il-mod kif kummerċjalizzazzjoni qarrieqa ta' prodotti bi 'kwalità doppja' għandha tiġi ttrattata mill-istati membri. Passi li jmiss Il-Presidenza Rumena tal-Kunsill issa ser tesplora mal-Parlament Ewropew il-possibbiltà li jintlaħaq qbil li d-direttiva tiġi adottata fl-ewwel qari. Direttiva Proposta Din ir-riżorsa bħalissa hi disponibbli biss bil-lingwa jew il-lingwi li ġejjin: